Νίκος Κοκλώνης

Ο Νίκος Κοκλώνης (Αθήνα, 4 Αυγούστου 1983) είναι Έλληνας επιχειρηματίας, παραγωγός, τραγουδιστής και τηλεπαρουσιαστής, ιδρυτής της εταιρείας τηλεοπτικών παραγωγών Barking Well Media, εκδότης του περιοδικού ΟΚ!, και ιδιοκτήτης των ιστοσελίδων Znews και OK mag. Παλαιότερα υπήρξε ιδρυτής και ιδιοκτήτης της εταιρείας AirFastTickets που χρεοκόπησε.

Σταδιοδρομία
Επιχειρηματικότητα
Ίδρυσε την AirFastTickets με έδρα τον Πειραιά. Πουλώντας εισιτήρια με το χαμηλότερο κόστος της αγοράς, κατάφερε να επιτύχει υψηλούς τζίρους, μέχρι τη στιγμή που η IATA έκλεισε την πρόσβαση της Airfast στην έκδοση εισιτηρίων. Λόγω του αυξημένου όγκου πωλήσεων και του υψηλού κόστους στην ανάπτυξη λογισμικού, ο Κοκλώνης αθέτησε να παραδώσει εγγυητική ύψους 45 εκατομμυρίων ευρώ στην IATA η οποία το 2014, έκλεισε τη θυγατρική της Airfast στο Ηνωμένο Βασίλειο καθώς και το ελληνικό γραφείο. Ο Κοκλώνης ξεκίνησε συζητήσεις με την ΙΑΤΑ και είπε ότι η εταιρεία θα εκκαθαρίσει τις πληρωμές της. Τον Μάιο του 2015, ο Κοκλώνης καταφέρνει και πουλάει το 51% της εταιρείας στην Hainan Airlines για περίπου 200 εκατομμύρια δολάρια. Τον Σεπτέμβριο του 2015, λόγω διαφωνίας με τους νέους μετόχους, τελικά η εταιρεία εισήλθε σε πτώχευση και εκκαθαρίστηκε τον Οκτώβριο. Την χρονιά εκείνη, πριν από την πτώχευση, η εταιρεία είχε έσοδα 150 εκατομμυρίων ευρώ μηνιαίως.

Ο Κοκλώνης εμφανίστηκε στη λίστα τους 40 πιο επιτυχημένους επιχειρηματίες κάτω από 40 ετών του διεθνούς επιχειρηματικού περιοδικού Fortune το 2015, ωστόσο αργότερα το περιοδικό διευκρίνισε πως η συμπερίληψη του Κοκλώνη έγινε το 2014, «πριν τις εξελίξεις που αφορούσαν στις διαφορές μεταξύ της Airfasttickets και της IATA». Το 2016, ο Κοκλώνης ίδρυσε τη YoTrip, μια εταιρεία που προσφέρει ταξιδιωτικά προϊόντα.

Ήταν αντιπρόσωπος της ηλεκτρονικής πλατφόρμας Dealber, η οποία έδρευε στη Λεωφόρο Συγγρού. Η εταιρεία συνεργαζόταν με τον τηλεοπτικό σταθμό ΣΚΑΪ, δίνοντας έπαθλα στους νικητές του τηλεπαιχνιδιού Κάνε Παζάρι, ωστόσο οι παίκτες κατήγγειλαν τη μη παραλαβή των δώρων που κέρδισαν. Το υπουργείο Οικονομικών επέβαλε πρόστιμο 60.000 ευρώ στην εταιρεία, καθώς αυτή παραβίασε τις διατάξεις για την Προστασία Καταναλωτή και ειδικότερα αυτές που διέπουν τις συναλλαγές από απόσταση και τις αθέμιτες εμπορικές πρακτικές σχετικά με τη διάθεση καταναλωτικών προϊόντων στην αγορά. Ο Κοκλώνης αποχώρησε από τη Dealber τον Ιούλιο του 2017 αλλά επανήλθε τον Απρίλιο του 2023 έχοντας κοινή έδρα με την Barking Well στην Παιανία.

Τηλεόραση
Ο Κοκλώνης παρουσιάζει στην Ελλάδα, αρχικά στο Open TV από τον Μάρτιο του 2020 και σήμερα στον Alpha TV από τον Σεπτέμβριο του 2021, την διαγωνιστική εκπομπή Just the 2 Of Us, δημιουργία του BBC. Στο φινάλε του δεύτερου κύκλου, στις 26 Δεκεμβρίου 2020, η εκπομπή συζητήθηκε για ένα μοναδικό γεγονός στην ιστορία της ελληνικής μουσικής σκηνής, καθώς στην εκπομπή του J2Us συναντήθηκαν για πρώτη φορά οι ερμηνεύτριες Άννα Βίσση και Δέσποινα Βανδή, καταγράφοντας ρεκόρ τηλεθέασης. Η εκπομπή Just The 2 Of Us είναι μια παραγωγή της εταιρείας Βarking Well Media, την οποία ο Νίκος Κοκλώνης ίδρυσε το 2018.

Η τηλεοπτική πορεία του Κοκλώνη ξεκίνησε το 2016 με την ταξιδιωτική εκπομπή Celebrity Travel, που αρχικά μεταδιδόταν στον τηλεοπτικό σταθμό ΣΚΑΪ, σημειώνοντας μεγάλη τηλεθέαση. Την σεζόν 2017-2018, η εκπομπή μεταφέρθηκε στον ΑΝΤ1 και τον Σεπτέμβριο του 2018, στο Open TV. Τον Μάρτιο του 2019, ξεκίνησε να παρουσιάζει την εκπομπή It's Show Time στο ίδιο κανάλι, η οποία με το τέλος της σεζόν κόβεται. Το 2020, ξεκινά να παρουσιάζει στο ίδιο κανάλι το τηλεοπτικό σόου του BBC, Just the 2 Of Us, με κριτική επιτροπή την Βίκυ Σταυροπούλου, την Δέσποινα Βανδή, την Μαρία Μπακοδήμου και τον Σταμάτη Φασουλή.

Η εταιρεία του Κοκλώνη, Barking Well Media συμμετείχε και στις πρωινές ψυχαγωγικές εκπομπές του Open TV, Ευτυχείτε και Έλα χαμογέλα!, ενώ είχε αναλάβει την παραγωγή και για τις ακόλουθες εκπομπές του ίδιου σταθμού: Just The 2 Of Us, Style Me Up, Μy Greece, Γράμμα για σένα και Γλυκιές αλχημείες. Τη σεζόν 2020-2021 η Barking Well ήταν παραγωγός και για τις εκπομπές Roomies και Celebrity Game Night, του Mega Channel.

Την άνοιξη του 2021 ξεκίνησε συνεργασία με τον Alpha TV, για την παραγωγή του τηλεπαιχνιδιού Η Τέλεια Απόδραση. Από τον Σεπτέμβριο του 2021 διευρύνθηκε η συνεργασία με το τελευταίο κανάλι για την παραγωγή και την επιμέλεια στην πρωινή καθημερινή ψυχαγωγική εκπομπή Super Κατερίνα, ενώ στο ίδιο κανάλι πήρε μεταγραφή ο ίδιος ο Κοκλώνης ως παρουσιαστής, όπου μέσω αυτού προβλήθηκε ο τρίτος κύκλος του Just The 2 Of Us, που έκανε θεαματικό φινάλε το βράδυ της Πρωτοχρονιάς του 2022 με καλεσμένο τον διεθνή Έλληνα σταρ Νίκο Αλιάγα. Η Barking Well Media ανέλαβε την παραγωγή και για το τηλεπαιχνίδι Total Blackout, ένα διεθνές φορμάτ που επέστρεψε το 2022 τηλεοπτικά επίσης από τον Alpha. Η Barking Well ανέλαβε στη συνέχεια την παραγωγή του Chart Show για τον ίδιο σταθμό.

Την σεζόν 2021-2022 η Barking Well διεύρυνε τη συνεργασία με το Mega, για την παραγωγή των ζωντανών ψυχαγωγικών εκπομπών Χαμογέλα και Πάλι και Τι λες Τώρα. Επιπλέον, ανέλαβε την παραγωγή του Fame Story στο Star Channel που έκανε πρεμιέρα στις 30 Σεπτεμβρίου 2023 με τα live show να παρουσιάζει ο Κοκλώνης.

Ο Κοκλώνης ήταν ο οικοδεσπότης της εορταστικής βραδιάς που διοργάνωσε το Fashion TV, για τα 25α «τηλεοπτικά» του γενέθλια, στην Αθήνα στις 20 Σεπτεμβρίου 2022. Κατά τη διάρκεια της βραδιάς ανακοινώθηκε το λανσάρισμα της ελληνικής έκδοσης (franchise) του καναλιού. Ο Κοκλώνης παρουσίασε και την εκδήλωση του Fashion TV, World's Excellence Gala, τον Οκτώβριο του 2023.Fashion TV: Οι λαμπεροί καλεσμένοι στο World’s Excellence Gala 2023

Η Barking Well Media έχει προχωρήσει σε συμφωνία με τον τηλεοπτικό σταθμό Open από την τηλεοπτική σεζόν 2023-2024 αναλαμβάνοντας την παραγωγή των ψυχαγωγικών του εκπομπώνΑρχική συμφωνία Open-Barking Well Media, Ο Ν. Κοκλώνης αναλαμβάνει την ψυχαγωγία και του Open κατέχοντας και μετοχικά ποσοστό 0,99% στο κανάλι μέσω της θυγατρικής Red Smile.Open: Αυτό το κανάλι ποιος θα το πάρει, τελικά;

Επενδύσεις στα μέσα ενημέρωσης
Το 2018, μέσω της Barking Well δημιούργησε το ηλεκτρονικό περιοδικό Znews.gr, που ασχολείται με ειδήσεις σχετικά με την εγχώρια τηλεοπτική βιομηχανία και άλλα θέματα επικαιρότητας. Από τον Δεκέμβριο του 2020 εκδίδει στην Ελλάδα το περιοδικό ΟΚ!, το οποίο κυκλοφορεί μαζί με την εφημερίδα Τα Νέα Σαββατοκύριακο. Τον Αύγουστο του 2021 έφερε για πρώτη φορά στην Ελλάδα την ιστοσελίδα του ΟΚ! στο okmag.gr.

Μουσική
Έχει κυκλοφορήσει 3 προσωπικά singles, το Γούτσου Γούτσου, το Έχω Μάτι και το Ρεσιτάλ Ερμηνείας.

Δικαστικές υποθέσεις
Ο Κοκλώνης και επτά συνεργάτες του σε διάφορες εταιρίες φέρονταν πως εμπλέκονται σε υπόθεση ξεπλύματος μαύρου χρήματος. Έχει επίσης κατηγορηθεί για εμπλοκή σε σχήματα πυραμίδας στην Ινδία, μέσω της εταιρείας Drego Consultants Private Limited στην Βομβάη.

Δημοσιεύματα τον Φεβρουάριο του 2023 ανέφεραν ότι ο Κοκλώνης μαζί με άλλα πρόσωπα πιθανώς προερχόμενα από το εξωτερικό ελέγχονται για ξέπλυμα μαύρου χρήματος. Βάσει του πορίσματος της αρμόδιας αρχής, το οποίο έχει διαβιβαστεί στον οικονομικό εισαγγελέα, οι εταιρίες αυτές ήταν «οχήματα ξεπλύματος μαύρου χρήματος, οι οποίες μέσα από τη δράση που παρουσιάζουν από τις τραπεζικές συναλλαγές που πραγματοποιούν, ξεπλένουν χρήματα των παράνομων δραστηριοτήτων του Κοκλώνη και άλλων άγνωστων προσώπων».

Επιπλέον δεσμεύτηκαν όλα τα περιουσιακά στοιχεία του Κοκλώνη, ενώ η ζημιά που έχει προκληθεί στο δημόσιο αγγίζει τα 30 εκ. ευρώ. Σύμφωνα με νεότερα δημοσιεύματα από την έρευνα της οικονομικής εισαγγελίας δεν έχει υπάρξει αποτέλεσμα μέχρι τώρα. Ο Κοκλώνης έχει αρνηθεί όλες τις κατηγορίες, αναφέροντας πως όλες του οι επιχειρήσεις έχουν ελεγχθεί στην Ελλάδα και στο εξωτερικό, χωρίς να βρεθεί κάτι μεμπτό.

Παραπομπές

Εξωτερικοί σύνδεσμοι
YoTrip
CelebrityTravel
Znews
Okmag
Barking Well Media

Κατηγορία:Έλληνες επιχειρηματίες
Κατηγορία:Έλληνες τηλεπαρουσιαστές